РЕШЕНИЕ НА КОМИСИЯТА
от 30 октомври 2007 година
за установяване на преходни мерки по отношение на структурните изисквания към определени предприятия в България в секторите на месната и млекопреработвателната промишленост, определени в регламенти (ЕО) № 852/2004 и (ЕО) № 853/2004 на Европейския парламент и на Съвета
(нотифицирано под номер C(2007) 5238)
(Текст от значение за ЕИП)
(2007/716/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Акта за присъединяване на Република България и Румъния, и по-специално член 42 от него,
като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията в Общността с оглед доизграждането на вътрешния пазар (1), и по-специално член 9, параграф 4 от нея,
като има предвид, че:
(1)
Решение 2007/31/ЕО на Комисията (2) определя преходни мерки по отношение на изпращането от България до други държави-членки на определени продукти от секторите на месото и млякото, обхванати от приложение III към Регламент (ЕО) № 853/2004 на Европейския парламент и на Съвета от 29 април 2004 г. за определяне на специфични хигиенни правила за храните от животински произход (3). Тези продукти следва да бъдат изпратени от България единствено ако са обработени в преработвателно предприятие, включено в приложението към Решение 2007/31/ЕО.
(2)
Хранителната и ветеринарна служба (ХВС) проведе нова мисия в България от 22 до 27 април 2007 г. с оглед оценка на състоянието на преработвателните предприятия. Българските органи доказаха, че сега разполагат с необходимия капацитет и способности да провеждат коректно оценяването на предприятията, преди да бъдат допуснати до търговията в рамките на Общността, и са разрешили предишните си затруднения при упражняването на контрол. Следователно Решение 2007/31/ЕО следва да бъде отменено.
(3)
Регламент (ЕО) № 852/2004 на Европейския парламент и на Съвета от 29 април 2004 г. относно хигиената на храните (4) и Регламент (ЕО) № 853/2004 предвиждат определени структурни изисквания по отношение на предприятията, които попадат в тяхното приложно поле.
(4)
В България определени предприятия в секторите на месната и млекопреработвателната промишленост се нуждаят от допълнително време, за да изпълнят съответните структурни изисквания на регламенти (ЕО) № 852/2004 и (ЕО) № 853/2004. В съответствие с това структурните изисквания, посочени в Регламент (ЕО) № 852/2004, приложение II, глава II и в Регламент (ЕО) № 853/2004, приложение III, раздел I, глави II и III, раздел II, глави II и III и раздел V, глава I, следва да не бъдат прилагани по отношение на предприятията, изброени в приложението към настоящото решение, до 31 декември 2009 г., при определени условия.
(5)
Поради състоянието на преход, в което се намират тези предприятия, продуктите с произход от въпросните предприятия следва да бъдат предлагани само на националния пазар или да бъдат преработвани впоследствие в български предприятия в процес на преструктуриране. С оглед извършването на проверка дали произведените в тези предприятия продукти са търгувани и предлагани единствено на националния пазар, тези продукти следва да носят различна здравна и идентификационна маркировка от предвидената в член 5 от Регламент (ЕО) № 853/2004, като въпросната маркировка следва да бъде съобщена на останалите държави-членки.
(6)
България следва да осигури поетапно практическо приложение на съответните структурни изисквания съгласно план за осъвременяване, одобрен от компетентния национален ветеринарен орган, за всяко от посочените предприятия. Планът следва да включва списък на недостатъците и заплануваните дати за тяхното коригиране. България трябва да гарантира, че само тези предприятия, които са приведени в пълно съответствие с посочените изисквания до 31 декември 2009 г., ще могат да продължат дейността си.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Структурните изисквания, посочени в Регламент (ЕО) № 852/2004, приложение II, глава II и в Регламент (ЕО) № 853/2004, приложение III, раздел I, глави II и III, раздел II, глави II и III и раздел V, глава I, не се прилагат по отношение на предприятията, изброени в приложението към настоящото решение, до 31 декември 2009 г.
Член 2
1. Следните хранителни продукти се предлагат само на националния пазар или се използват за допълнителна преработка в изброените в приложението предприятия:
а)
продукти, произведени от изброените в приложението предприятия;
б)
продукти, произведени от взаимосвързани предприятия за месни и млечни продукти, част от които са посочени в приложението.
2. Посочените в параграф 1 продукти носят различна здравна или идентификационна маркировка от постановената в член 5 от Регламент (ЕО) № 853/2004.
3. България информира Комисията за използваната здравна или идентификационна маркировка при посочените в параграф 1 продукти, която от своя страна разпространява информацията до останалите държави-членки.
Член 3
Решение 2007/31/ЕО се отменя.
Член 4
Адресати на настоящото решение са държавите-членки.
Съставено в Брюксел на 30 октомври 2007 година.